भद्रवाई लाके च रामबन थमां लेइऐ पाडर ते दच्छन तक प्हाड़ी लोक केई तरीके दे ध्यार ते मेले मनांदे न। इनें मेले ते ध्यारें गी ओ सारे कट्‌ठे होइऐ मनांदे न। ध्यार दिनें ते जात्रां (जाट्ल) रातीं मनांदे न। जातरें च नाच, गाना, बी रौंह्‌दा ऐ ते घ्यो-मखीर ते छिट्लोई, मास ते भत्त दी धाम बी दित्ती जन्दी ऐ। रातीं कुड्ढ लग्गने पर नाच ते गाने बी हुन्दे न। भद्रवाई नाच बड़े ठण्डे ते मिट्‌ठे न। इनें नाचें चा कुड्ढ नाच बड़ा छैल लगदा ऐ। 50-100 नच्चने आले कट्‌ठे रलिऐ इक्क बड्डे घेरे च नचदे न, ते नचदे बेल्लै सारे नच्चने आलें दा नच्चने दा ढंग इक्कै जनेह्आ हुन्दा ऐ। बिच्च बछकार ढोल बजदा ऐ। ढोल तेज हुन्दा जन्दा ऐ ते नच्चने आले बी तेज होइऐ ते अपने –आपै गी भुल्लिऐ नच्चन लगदे न। ढेक्कू दे लावा गीतनाच, कुन्तवाड़ा नाच, घूरेई नाच, ब्याह् नाच बी प्हाड़ी नाचें दे दूए रूप न।